Rasmus Prehn (S), 2007-03-30:
Fra socialdemokratisk side er vi glade for, at vi med velfærdsaftalen har slået fast, at der skal arbejdes målrettet på, at flere studerende gennemfører deres universitetsuddannelse på normeret tid, og at færre studerende afbryder deres uddannelse uden at gennemføre den.
I det danske samfund har vi brug for så meget veluddannet arbejdskraft som overhovedet muligt.
Derfor er det også værd at arbejde på, at de studerende motiveres og anspores til at gøre deres studier færdige på normeret tid, naturligvis uden at kvaliteten kommer til at lide under det.
Når tal fra Danmarks Statistik viser, at halvdelen af de studerende, der fuldfører en kandidatuddannelse, er mere end 6 år om at gennemføre uddannelsen, er det for lang tid.
Og når erfaringerne viser, at mange studerende hænger fast i specialesumpen i årevis, desværre nogle uden nogen sinde at afslutte endeligt, er det endnu mere ærgerligt.
Når uddannelsen trækker ud, bare fordi det er blevet normen på visse uddannelser, og fordi der ikke er nogen motiverende deadline, synes vi, det er værd at sætte ind med forskellige tiltag til at hjælpe de studerende med at komme i mål med deres uddannelse inden for normeret tid.
Med dette lovforslag sikres en række gode og nyttige tiltag, bl.a. en bindende tidsbegrænsning for specialeskrivning, således at de specialestuderende ved specialets start får en deadline, de skal forholde sig til.
For langt de fleste specialestuderendes vedkommende drejer det sig om et halvt år, svarende til de 30 ECTS-point, deres specialesemester er sat til.
Er deres speciale normeret til flere ECTS-point, får det tilsvarende senere deadline.
Det understreges, at det selvsagt ikke er tanken at slække på det faglige og på det indholdsmæssige krav til specialet, men måske i højere grad at sikre et niveau, der matcher den tidsperiode, som specialet er normeret til.
Fttm.072.fm Page 5314 Monday, August 20, 2007 11:33 AM
De studerende sikres retten til at gå til en reeksamination i samme eksamenstermin eller i umiddelbar forlængelse heraf, hvis de ikke består i første omgang.
En generel større satsning på studievejledningen sikres også, og en særlig studievejledningsindsats for studerende, der er forsinket i deres uddannelse, er også med i lovforslaget.
Endelig sikres det, at det pædagogiske niveau hos universitetslærerne styrkes gennem løbende pædagogiske udviklingsarbejder og efteruddannelse.
Og det skal i denne sammenhæng understreges, at det med velfærdsaftalen blev sikret, at der afsættes midler til at styrke kvaliteten af uddannelserne, således at der i 2007 er afsat 69 mio. kr., 61 mio. kr. i 2008 og 75 mio. kr. i 2009.
Fra socialdemokratisk side støtter vi varmt de ambitiøse mål, der lægges op til med denne lov.
Imidlertid er der stor forskel på, hvordan man søger at nå målene, og fra socialdemokratisk side er vi meget optaget af, at vi fra politisk side søger at lede med tillid og motivation frem for at styre ned i detaljen med kontroller.
Derfor er vi glade for, at det i forligskredsen lykkedes at få ændret dele af loven, således at der er mere ansvar, der lægges ud til universiteterne selv frem for at blive styret centralt af ministeriet.
Bl.a. slås det nu fast, at det er universiteterne selv, der bestemmer deres semesterstruktur, tilrettelæggelse af undervisning, eksamen m.m. I det hele taget er vi fra socialdemokratisk side optaget af, at universiteterne ledes med motivation og positive incitamenter frem for med pisk og straffeekspeditioner.
Derfor er vi også meget optaget af de kommende ændringer af universiteternes taxametre kommer til at handle mere om belønning for studerende, der kommer hurtigt igennem, frem for om straf for dem, der er sene om at blive færdige.
Vi imødeser derfor forhandlingerne på dette område med spænding og kampgejst.
I mellemtiden stemmer vi for denne lov og de gode ambitiøse mål, som der ligger heri både for universiteterne, for studerende og for samfundet som helhed med det her lovforslag.